**REFERAT FRA ORGANISASJONSSEMINAR/FYLKESLEDERMØTE MED FYLKESLEDERNE OG ARBEIDSLIVSUTVALGET I SAMFUNNSVITERNE**

**Tid:** 30. november kl. 13.00 – 17.00

**Sted:** Digitalt møte via Teams

**Hovedstyret:** Merete Nilsson, leder  
Erik F. Øverland, nestleder

**Fylkesledere:** Jo Vegard Aardal, Agder

Lia Ciobanu Andresen, Møre og Romsdal (14.00-16.00.)  
Elin Svensen, Rogaland  
Andreas Holm Bakke, Troms og Finnmark  
Christen Torvik, Trøndelag  
Espen Meyer, Vestfold og Telemark  
Jan-Eivind Jenssen, Vestland  
Torunn Eskedal, Viken

**Arbeidslivsutvalget:** Kjerstin Tobiassen, leder av arbeidslivsutvalget

Tore Morten Viland, nestleder  
Frode Svartvatn  
Marit Larsen Tysnes  
Einar Søberg  
John Kenneth Ludvigsen  
Torunn Eskedal

**Forfall:** Anna Jensberg, Nordland

Jens Martin Vesterås, Innlandet

Line Næstby Tidemann, Oslo

**Sekretariatet:** Gunn Elisabeth Myhren, generalsekretær  
Jan Olav Birkenhagen, sekretariatet

Olav Hallset, sekretariatet  
Synnøve Karin Bøen, sekretariatet   
Henrik Greve, sekretariatet  
Torun Høgvold Enstad, sekretariatet

**Åpning og presentasjon**

Generalsekretær Gunn Elisabeth Myhren innledet med å si at i fjor var første gang foreningen hadde et felles politisk møte for fylkesavdelingene og arbeidslivsutvalget med hovedstyret. I dag er første gangen foreningen arrangerer et administrativt samarbeidsmøte for å koordinere de to organenes aktiviteter. Det ble gjennomført en presentasjonsrunde av deltakerne.

**Oppsummering av året 2021 og aktivitetsplaner 2022**

*Fylkesavdelingene*

Ass. generalsekretær Torun Høgvold Enstad innledet og presenterte en oversikt over fylkesavdelingenes aktiviteter og medlemmenes deltakelse så langt i 2021. Enstad pekte på hvilke temaer som erfaringsvis trekker flest medlemmer og at oppslutningen om organisatoriske møter som årsmøtene gjennomgående har vært lav. Fylkeslederne har tidligere etterspurt oversikt over deltakelse fra alle fylkesavdelingene på fellesarrangementer. En slik oversikt ble lagt fram. Dette er lagt ut på fylkesledernes side på Min side.

Foreningens samlede erfaring med ulike aktiviteter og deltakelse legges til grunn for arbeidet inn mot 2022. Generalsekretæren etterspurte flere aktiviteter i regi av fylkesavdelingene som speiler handlingsplanen, herunder rekruttering av medlemmer. Følgende kom frem i ordskiftet:

* Fylkeslederne var positive til å få en helhetlig oversikt over fylkesavdelingenes aktiviteter og medlemmenes deltakelse, også fordelt på fylkesavdelinger.
* Fylkesavdelingene har først og fremst tatt utgangspunkt i egne interesser og i mindre grad lagt vekt på Samfunnsviternes handlingsplan når de har planlagt arrangementer. Dette har nok uansett delvis vært sammenfallende, men fylkesavdelingene vil i større grad se til handlingsplanen ved planlegging av arrangementer fremover.
* Det har vært krevende å få medlemmene til delta, til tross for at det har vært lagt ned mye arbeid i planlegging av arrangementer i fylkesavdelingene.
* Det har vært vanskelig å få gjennomført rekrutteringstiltak. Agder planla en turne i fylket hvor medlemmene kunne ta med en venn i rekrutteringsøyemed. Dette måtte avlyses pga. pandemien. Det ble pekt på at tiltak som åpner for å «ta med en venn» fungerer bedre fysisk enn digitalt.
* Sekretariatets innstramming av fylkesavdelingenes praksis for «enkel bevertning» på medlemsarrangementer ble tatt opp av en av fylkeslederne. Generalsekretæren beklaget at dette er nødvendig for å sikre likhet for alle medlemmene innenfor Samfunnsviternes retningslinjer og økonomiske rammer.

*Arbeidslivsutvalget*

Leder av arbeidslivsutvalget Kjerstin Tobiassen innledet med å si at tariffkonferansen er en av arbeidslivsutvalget viktigste oppgaver. Hun pekte videre på at utvalgsmedlemmenes deltakelse i forhandlingsutvalgene gir mer strategiske diskusjoner og at det har vært nyttig å jobbe inn mot hovedstyret som rådgivende organ i lønn- og tariffsaker. Det er også viktig å få til et bedre samarbeid og flere synergier med fylkesavdelingene. Utvalget vil styrke sin utadrettede rolle for å bedre samordningen og har ambisjon om å delta på kurs for tillitsvalgte som observatører. De øvrige medlemmene i Arbeidslivsutvalget kommenterte også utvalgets rolle og oppgaver. Følgende ble påpekt:

* Det er et paradoks at det er fylkesavdelingenes samlinger for tillitsvalgte om lønn som trekker medlemmer, samtidig som dette er et ansvarsområde som ligger til arbeidslivsutvalget. Arbeidslivsutvalget kan ta en sterkere rolle her, eventuelt i samarbeid med fylkesavdelingene.
* Det ble hevdet at foreningen klarer å bruke kompetansen på tvers innad i arbeidslivsutvalget og mellom organer i foreningen.
* Det ble påpekt at det er veldig viktig å være ute blant medlemmer og tillitsvalgte og høre på hva som rører seg når man skal representere medlemmene i forhandlingsutvalgene. Men det er viktig å ikke bare lytte til de tillitsvalgte, men også lære opp «grasrota» basert på et sterkt kunnskapsgrunnlag om hva som er viktig og fungerer.
* Arbeidslivsutvalget må utvikles til en god arena for utforming av foreningens politikk. Innholdet i dette må være kjent i foreningen, slik at ikke andre organer som fylkesavdelingene sier noe annet enn arbeidslivsutvalget i viktige politiske saker.

**Arbeidsdeling for arrangementer**

Generalsekretæren innledet og la frem en oversikt over en mulig arbeidsdeling for arrangementer. Dette legges ut fylkesledernes side på Min side. Siktemålet er å skape økt bevissthet om rolledelingen og bedre samhandlingen mellom fylkesavdelingene, arbeidslivsutvalget og sekretariatet for å oppfylle foreningens prioriterte arbeidsområder. Følgende ble påpekt i ordskiftet:

* Det regionale perspektivet bør vektlegges i fylkesavdelingenes utøvende funksjon overfor medlemmene. F.eks. kan synliggjøring av samfunnsvitenskapelig kompetanse i det regionale arbeidsmarkedet være en ny viktig oppgave for fylkesavdelingene. Det må gjøres en jobb med å kartlegge dette fra sekretariatets side. Det er mulig å:
  + se ut over det enkelte fylke, da det er ulike grener utenfor offentlig sektor som også kan være regionalt og nasjonalt.
  + arrangere regionale samlinger for lokale tillitsvalgte i samarbeid med andre fylkesavdelinger.
* Tariffkonferansen trekker mange medlemmer, men Arbeidslivsutvalget må styrke sin rolle ute blant medlemmene. Arbeidslivsutvalget kan ta ansvar for noen flere arrangementer i løpet av året ut mot tillitsvalgte. Det kan legges opp til et årshjul for faste aktiviteter.
* Sekretariatet må ha det nasjonale ansvaret for opplæringsmoduler for tillitsvalgte.
* Det ble pekt på at noen av fylkesavdelingene har levert bra på faglige arrangementer for medlemmene. Det er minst interesse for å delta på årsmøtet. Det ble hevdet at dette er en realitet og at det er lite realistisk å få særlig mye høyere deltakelse på årsmøtene.
* Det er gjennomgående en utfordring å få medlemmene til å stille på arrangementer, og identiteten til medlemmene er først og fremst knyttet til arbeidssted, ikke fylke/region.

**Handlings- og aktivitetsplaner 2022**Forhandlingssjef Jan Olav Birkenhagen gikk igjennom kurs- og arrangementsoversikten for 2022. Han sa at det fortsatt vil bli gjennomført fysiske kurs i tillitsvalgtopplæringen, men det digitale vil være et viktig supplement. Det legges også ut 70-80 filmer/leksjoner på Min side som vil være et viktig supplement og som er tilgjengelig «on demand». Birkenhagen orienterte om planlagte aktiviteter for tillitsvalgte som arbeidslivsutvalget vil ha et særlig ansvar for i forkant og etterkant av lønnsoppgjøret.

Leder for fagpolitisk avdeling, Olav Halset, orienterte om aktiviteter knyttet til karriere, samfunnsvitenskapelig kompetanse i privat sektor, samt prosessen fram mot neste års Premiss-konferanse. Han sa at det er vedtatt et prøveprosjekt med rabattert medlemstilbud om individuell karriereveiledning ut året. Samfunnsviterne formidler også rabatterte kurs for medlemmer. Det ble understreket at mye ligger tilgjengelig for fylkesavdelingene for bruk ut i fylkene. Det ble kommentert at det er viktig at Samfunnsviterne jobber videre med hva det grønne skiftet betyr på viktige områder som skattepolitikken, omfordeling, et inkluderende arbeidsliv, økonomisk bærekraft mv.

**Landsmøteforberedelser, herunder forslag til digitale valgløsninger for delegatsutvelgelse og gjennomføring av landsmøtet**

Generalsekretæren la frem oversikt over foreløpig utregning av delegater til landsmøtet i 2022. Selv med økning av antall delegater til 90 vil det ikke være mulig å få en representativ fordeling på sektor og kjønn i flere av fylkene/valgkretsene. Presentasjonen legges ut på fylkesledernes side på Min side.

Generalsekretæren viste til forrige landsmøte og anbefaling fra tidligere organisasjonsutvalg om å innføre digitale valgordninger. Det har tidligere vært snakk om å gjennomføre en pilot med digitale valg av delegater i tre fylker. Generalsekretæren mener det er viktig at dette prøves ut i alle fylker for å kunne vurdere om dette er en god løsning for landsmøtet, også med tanke på eventuelle behov for vedtektsendringer. Valget kan gjennomføres digitalt over en uke, slik at flest mulig får anledning til å delta. Det er rom for dette innenfor nåværende vedtekter og valgkretser. Det ble kommentert at forsøk i alle fylker snarere er å betrakte som en prøveordning enn en pilot. Målsettingen er uansett å sikre bedre medlemsdemokrati på landsmøtet i 2022. Følgende kom fram i ordskiftet:

* Fylkeslederne syntes det var en god ide å gjennomføre opplæringen digitalt for alle delegatene i regi av sekretariatet. Det er viktig med godt innsalg i informasjonen som går ut til delegatene.
* Digitale valg vil forhåpentligvis gi bedre oppslutning og bredere deltakelse. Medlemsdemokratiet i valgprosessen vil uansett bli styrket ved at delegatene velges direkte av medlemmene.
* Digitale valg løser ikke utfordringer med riktig mandatfordeling i forhold til sektor, overrepresentasjon fra store arbeidsplasser og underrepresentasjon fra privat sektor.
* Man må se nærmere på følgende som kan bli en utfordring ved digitale valg:
  + Det er ikke nedfelt i dagens vedtekter at fylkeslederne skal delta som delegater på landsmøtet.
  + Risikerer at det ikke er mange nok medlemmer som ønsker å være delegater.
  + Risikerer skjev representasjon mht. sektor, kjønn og alder.
  + Bruk av eventuell valgkomite i fylket gjør at noen ikke er valgbare.
* Det er viktig å tenke på kriterier for evaluering av prøveordningen i forkant.

Generalsekretæren sa at rolleblandingen som følger av at fylkesavdelingene både er rådgivende organ til hovedstyret i organisasjons- og strategisaker og besluttende organ mht. delegater er kjernen i foreningens utfordringer, men dette skal det ikke gjøres noe mer her.

Generalsekretæren understreket at det var viktig at foreningens delagatsordning var kjent når landsmøtet gjøres kjent, fortrinnsvis første kvartal 2022. Generalsekretæren ba derfor om fylkesledernes tilslutning til skissen, men ønsket at fylkeslederne diskuterte forslaget med sine fylkesstyrer før endelig ordning ble gjort kjent. Fylkesavdelingene i Agder, Vestfold og Telemark, samt Viken meldte tilbake at deres fylkesavdelinger stiller som pilot. De andre fylkesavdelingene ønsket å ta en runde i egen fylkesavdeling før de ga sin tilslutning til skissen. Generalsekretæren ba om at fylkesstyrene særlig så på utfordringer knyttet til sektorrepresentativitet/ kjønn og alder.

Sekretariatet kaller inn fylkeslederne til nytt møte i januar for å diskutere dette videre og fatte en beslutning.

**Gjennomgang av arbeidsmetoder og tekniske løsninger og digitale verktøy – for fylkesavdelingene**

Organisasjonsrådgiver og IT-ansvarlig ved sekretariatet Henrik Greve orienterte kort om PC-ene som fylkeslederne skal disponere i fylkesavdelingens styrearbeid og aktiviteter mot medlemmene. Disse vil bli sendt ut i etterkant av møtet med retningslinjer og instruksjoner om bruk. Det vil bli tilbudt felles opplæring i retningslinjene. Ass. generalsekretær orienterte om at e-postadresser vil bli endret etter hvert som fylkeslederne melder fra til sekretariatet at de har logget seg på med ny brukerprofil på PC-ene.

Generalsekretæren minnet om at alle må bruke fylkesavdelingsmailen i sin kontakt med sekretariatet. Dette for at alle saker skal bli behandlet av riktig avdeling og for å sikre rask oppfølging.

Generalsekretæren ba fylkesstyrene om å sende inn sine handlingsplaner for neste år kvartalsvis, slik at sekretariatet kan bistå praktisk på en god måte og koordinere opp mot øvrige aktiviteter i foreningen.